米元章臨右軍四帖贊
作者：岳珂
朝代：宋

paragraphs: 東淮餉府供軍堂，壁有龕石鸞鵠翔。
問之何石摹破羌，曾傍雲漢分天章，廷陵刻此侈寵光。
後四十年猶煒煌，我持搨本謹毖藏。
三年徙倚玩未央，客來袖出雲一張。
曾染復古隃麋香，珠璣別出十九行。
驚喜比並走且僵，摛華絢彩交相望。
宛然並粲如英皇，幾年絕識高君王。
尚取鑒定煩諸郎，半歸左畹半尚方。
駕言駰隰留餘芳，今夕何夕獲干將。
鏌鋣未睹龍已驤，吳侯攀髯歸帝鄉。
秋虹挾月常貫窗，誰能籋雲開斗房。
携書伴我老柴桑，要隨神物恢混茫，更斲此石封苔蒼。
六丁雷電未可量，會見難起初平羊。